CELEX: 32017D0727
Language: sl
Date: 2017-03-23 00:00:00
Title: Izvedbeni sklep Komisije (EU) 2017/727 z dne 23. marca 2017 o priznanju Črne gore v skladu z Direktivo 2008/106/ES Evropskega parlamenta in Sveta glede sistemov za usposabljanje pomorščakov in izdajanje spričeval pomorščakom (notificirano pod dokumentarno številko C(2017) 1815) (Besedilo velja za EGP. )

25.4.2017   
            
            
               SL
            
            
               Uradni list Evropske unije
            
            
               L 107/31
            
         IZVEDBENI SKLEP KOMISIJE (EU) 2017/727
   z dne 23. marca 2017
   o priznanju Črne gore v skladu z Direktivo 2008/106/ES Evropskega parlamenta in Sveta glede sistemov za usposabljanje pomorščakov in izdajanje spričeval pomorščakom
   
      
         (notificirano pod dokumentarno številko C(2017) 1815)
      
   
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive 2008/106/ES Evropskega parlamenta in Sveta z dne 19. novembra 2008 o minimalni ravni izobraževanja pomorščakov (1) in zlasti člena 19(3) Direktive,
   ob upoštevanju naslednjega:
   
               (1)
            
            
               V skladu z Direktivo 2008/106/ES se lahko države članice odločijo, da overijo ustrezna spričevala pomorščakov, ki so jih izdale tretje države, če je zadevno tretjo državo priznala Komisija. Navedene tretje države morajo izpolnjevati vse zahteve Konvencije o standardih za usposabljanje, izdajanje spričeval in ladijsko stražarjenje pomorščakov Mednarodne pomorske organizacije iz leta 1978 (v nadaljnjem besedilu: konvencija STCW).
            
         
               (2)
            
            
               Grčija je z dopisom z dne 29. marca 2011 zahtevala priznanje Črne gore. Na podlagi tega zahtevka je Komisija vzpostavila stik z organi Črne gore, da bi ocenila njihov sistem za usposabljanje in izdajanje spričeval, s čimer bi preverila, ali Črna gora izpolnjuje vse zahteve konvencije STCW in ali so bili sprejeti ustrezni ukrepi za preprečevanje goljufij, povezanih s spričevali. Pojasnjeno je bilo, da bo ocena temeljila na rezultatih inšpekcijskega pregleda za ugotavljanje dejstev, ki ga bodo opravili strokovnjaki Evropske agencije za pomorsko varnost (v nadaljnjem besedilu: Agencija)
            
         
               (3)
            
            
               Komisija je začela oceno sistema za usposabljanje in izdajanje spričeval v Črni gori, in sicer na podlagi rezultatov inšpekcijskega pregleda, opravljenega februarja 2012, in ob upoštevanju prostovoljnega načrta korektivnih ukrepov, ki ga je Črna gora predložila junija 2013.
            
         
               (4)
            
            
               V okviru ocene je bilo ugotovljenih več področij, ki so jih morali organi Črne gore ustrezno obravnavati, vključno s pomanjkljivostmi v zvezi z nacionalnimi določbami, kot so manjkajoče določbe za kvalifikacije določenih kategorij inštruktorjev in nezadostne ali nepopolne zahteve glede izdajanja spričeval, ter pomanjkljivostmi v zvezi s postopki zagotavljanja kakovosti in programi usposabljanja. Zato se je zdelo potrebno, da Agencija opravi dodatni inšpekcijski pregled, ki je bil nazadnje opravljen marca 2015.
            
         
               (5)
            
            
               Organi Črne gore so po opravljenem dodatnem inšpekcijskem pregledu novembra 2015 predložili posodobljen načrt korektivnih ukrepov. Maja 2016 je Komisija na podlagi rezultatov inšpekcijskega pregleda iz marca 2015 in ob upoštevanju posodobljenega načrta korektivnih ukrepov organom Črne gore predložila poročilo o oceni ter zahtevala dodatna pojasnila, ki so jih organi Črne gore zagotovili julija, septembra in oktobra 2016.
            
         
               (6)
            
            
               Na podlagi vseh zbranih informacij je mogoče skleniti, da so organi Črne gore sprejeli ukrepe za uskladitev sistema Črne gore za usposabljanje pomorščakov in izdajanje spričeval pomorščakom z zahtevami konvencije STCW ter zagotovili ustrezna dokumentarna dokazila.
            
         
               (7)
            
            
               Črna gora je zlasti sprejela novo zakonodajo, ki odpravlja ugotovljene pomanjkljivosti v zvezi z nacionalnimi določbami, ter posodobila postopke zagotavljanja kakovosti za nacionalno upravo in ustanove za pomorsko izobraževanje ter učne načrte in programe usposabljanja za navedene ustanove.
            
         
               (8)
            
            
               Končni rezultat ocene kaže, da Črna gora izpolnjuje zahteve konvencije STCW in da je sprejela ustrezne ukrepe za preprečevanje goljufij v zvezi s spričevali.
            
         
               (9)
            
            
               Države članice so prejele poročilo o rezultatih ocene.
            
         
               (10)
            
            
               Ukrepi iz tega sklepa so v skladu z mnenjem Odbora za varnost na morju in preprečevanje onesnaževanja z ladij –
            
         SPREJELA NASLEDNJI SKLEP:
   Člen 1
   Črna gora se prizna za namene člena 19 Direktive 2008/106/ES glede sistemov za usposabljanje pomorščakov in izdajanje spričeval pomorščakom.
   Člen 2
   Ta sklep je naslovljen na države članice.
   
      V Bruslju, 23. marca 2017
      
         
            Za Komisijo
         
         Violeta BULC
         
            Članica Komisije
         
      
   
   
      (1)  UL L 323, 3.12.2008, str. 33.